CELEX: C2004/201/21
Language: el
Date: 2004-08-07 00:00:00
Title: Υπόθεση C-235/04: Προσφυγή της Επιτροπής των Ευρωπαϊκών Κοινοτήτων κατά του Βασιλείου της Ισπανίας, που ασκήθηκε στις 4 Ιουνίου 2004

7.8.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 201/11
            
         Προσφυγή της Επιτροπής των Ευρωπαϊκών Κοινοτήτων κατά του Βασιλείου της Ισπανίας, που ασκήθηκε στις 4 Ιουνίου 2004
   (Υπόθεση C-235/04)
   (2004/C 201/21)
   Η Επιτροπή των Ευρωπαϊκών Κοινοτήτων, εκπροσωπούμενη από τους D. M. van Beek και G. Valero Jordana, με τόπο επιδόσεων στο Λουξεμβούργο, άσκησε στις 4 Ιουνίου 2004 προσφυγή ενώπιον του Δικαστηρίου των Ευρωπαϊκών Κοινοτήτων κατά του Βασιλείου της Ισπανίας.
   Η προσφεύγουσα ζητεί από το Δικαστήριο:
   
               1.
            
            
               να αναγνωρίσει ότι το Βασίλειο της Ισπανίας, παραλείποντας να κατατάξει σε ζώνες ειδικής προστασίας για τα πτηνά επαρκή σε αριθμό και επιφάνεια εδάφη για την προστασία όλων των ειδών πτηνών που μνημονεύονται στο παράρτημα Ι της οδηγίας, καθώς και των αποδημητικών ειδών που δεν μνημονεύονται στο εν λόγω παράρτημα Ι, παρέβη τις υποχρεώσεις που υπέχει από το άρθρο 4, παράγραφοι 1 και 2, της οδηγίας 79/409/ΕΟΚ του Συμβουλίου, της 2ας Απριλίου 1979 περί της διατηρήσεως των αγρίων πτηνών (1),
            
         
               2.
            
            
               να καταδικάσει το Βασίλειο της Ισπανίας στα δικαστικά έξοδα.
            
         Ισχυρισμοί και κύρια επιχειρήματα:
   Το άρθρο 4, παράγραφοι 1 και 2, της οδηγίας 79/409/ΕΟΚ επιβάλλει στα κράτη μέλη την ειδική υποχρέωση να κατατάσσουν εδάφη σε «ζώνες ειδικής προστασίας» (ΖΕΠΠ) για την αποτελεσματική διατήρηση των ειδών που μνημονεύονται στο παράρτημα Ι της εν λόγω οδηγίας και άλλων αποδημητικών πτηνών των οποίων η έλευση είναι τακτική, προκειμένου να διασφαλιστεί η επιβίωση και η αναπαραγωγή των ειδών αυτών στη ζώνη εξαπλώσεώς τους. Η υποχρέωση αυτή αφορά τουλάχιστον τα πλέον κατάλληλα, όσον αφορά τον αριθμό και την επιφάνειά τους, εδάφη για τη διατήρηση των εν λόγω ειδών, λαμβανομένων υπόψη των αναγκών προστασίας τους. Ο κατάλληλος αριθμός ΖΕΠΠ καθορίζεται αναλόγως του επιδιωκόμενου σκοπού.
   Τα κράτη μέλη διαθέτουν σχετική διακριτική ευχέρεια προσδιορισμού των εδαφών που ανταποκρίνονται καλύτερα στις απαιτήσεις του άρθρου 4 της οδηγίας, οφείλουν, όμως, να στηρίζουν την εκτίμησή τους σε επιστημονικά ορνιθολογικά κριτήρια. Στην περίπτωση της Ισπανίας, ο κατάλογος των σημαντικών για τα πτηνά περιοχών (important bird areas, IBA) που κατάρτισε η Sociedad Española de Ornitología (ισπανική ορνιθολογική εταιρεία) το 1998 (κατάλογος SEO/Birdlife 98) αποτελεί το πλέον τεκμηριωμένο και ακριβές διαθέσιμο σημείο αναφοράς για τον καθορισμό των καταλληλότερων εδαφών για τη διατήρηση και, ειδικότερα, για την επιβίωση και αναπαραγωγή των σημαντικών ειδών. Ο κατάλογος αυτός βασίζεται σε ισορροπημένα ορνιθολογικά κριτήρια, τα οποία επιτρέπουν τον προσδιορισμό των καταλληλότερων τοποθεσιών για τη διασφάλιση όλων των ειδών που μνημονεύονται στο παράρτημα Ι και άλλων αποδημητικών ειδών, και προσδιορίζει τις σημαντικότερες περιοχές διατηρήσεως πτηνών στην Ισπανία.
   Από τη σύγκριση των στοιχείων του καταλόγου SEO/Birdlife 98 με τις χαρακτηρισμένες ως ΖΕΠΠ από το Βασίλειο της Ισπανίας, τόσο στο σύνολο της ισπανικής επικράτειας όσο και, ειδικότερα, ανά Αυτόνομη Περιοχή, προκύπτει ότι ο αριθμός και η επιφάνεια των εδαφών που έχουν χαρακτηριστεί ΖΕΠΠ είναι μικρότερα από τα επιστημονικώς ενδεδειγμένα για την προστασία των πτηνών κατά το άρθρο 4 της οδηγίας.
   
      (1)  ΕΕ ειδ. έκδ. 015/001, σ. 202.